《怀龚山人圣予》
宋代·方凤

西北有杰阁，岧峣切云天。
绮窗通四望，绰约流苏悬。
中有绝代人，端居方盛年。
被服既殊众，容采亦鲜妍。
瑶床置宝瑟，玉轸朱丝弦。
有时扬妙指，泠泠宫商传。
曲终恣仰頫，托契轩农先。
靡曼谐里耳，大雅谁能怜。
我欲往从者，淮海生寒烟。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。